ପିମ୍ପୁଡ଼ିର ଦୁଇଟି ପାକସ୍ଥଳୀ
ଅନ୍ୟ ପୋକଙ୍କ ପରି ପିମ୍ପୁଡ଼ିର ଛଅଟି ଗୋଡ଼ । ପ୍ରତି ଗୋଡ଼ରେ ରହିଛି ଛଅଟି ଗଣ୍ଠି । କ୍ଷୁଦ୍ର ଓ ପତଳା ଦିଶୁଥିଲେ ବି ପିମ୍ପୁଡ଼ିମାନଙ୍କର ଗୋଡ଼ ଖୁବ୍ ଟାଣ, ଯାହାଫଳରେ ସେମାନେ କ୍ଷିପ୍ରବେଗରେ ଚାଲି ପାରନ୍ତି ।  
ଆନୁପାତିକ ଦୃଷ୍ଟିରୁ ପିମ୍ପୁଡ଼ି ଶରୀରର ଆକାର ଅନୁସାରେ ଖୁବ୍ ଜୋରରେ ଦୌଡି ପାରେ । କୌଣସି ଦୌଡ଼ୁଥିବା ଘୋଡ଼ାର ବେଗଠାରୁ ପିମ୍ପୁଡ଼ିର ବେଗ କିଛି କମ୍ ନୁହେଁ । କେବଳ ଧାଇଁବା ନୁହେଁ, ଓଜନ ବୋହିବାରେ ମଧ୍ୟ ସେମାନେ ଓସ୍ତାଦ । ଗୋଟିଏ ପିମ୍ପୁଡ଼ି ତା’ର ଶରୀରଠାରୁ କୋଡ଼ିଏ ଗୁଣ ଅଧିକ ଓଜନର ଦ୍ରବ୍ୟ ବୋହି ନେଇପାରେ।  
ଆଶ୍ଚର୍ଯ୍ୟର କଥା ହେଲା, ପିମ୍ପୁଡ଼ିର ମସ୍ତିଷ୍କରେ ରହିଛି ୨୫,୦୦୦ ସ୍ନାୟୁକୋଷ ।  
ପିମ୍ପୁଡ଼ିଟିଏ କେତେ ବର୍ଷ ବଞ୍ଚେ, ଆପଣ ଜାଣନ୍ତି ? ତା’ର ଆୟୁଷ ମାତ୍ର ୪୫ ଦିନରୁ ୬୦ ଦିନ ଅର୍ଥାତ୍ ଦେଢ଼ରୁ ଦୁଇମାସ । ଅନ୍ୟ ଜୀବମାନଙ୍କ ପରି ପିମ୍ପୁଡ଼ି ଚୋବାଇ ଖାଇପାରେ ନାହିଁ ।  
ସେ ଖାଦ୍ୟରୁ ରସ ଶୋଷି ନେଇଥାଏ । ତା’ର ଦୁଇଟି ଆଖି ଏବଂ ପ୍ରତି ଆଖି ଭିତରେ ଥାଏ ଆହୁରି ଅନେକ ଛୋଟଛୋଟ ଆଖି ।  
ମଣିଷ ଶରୀରରେ ସ୍ବାଭାବିକ ଭାବରେ ଗୋଟିଏ ପାକସ୍ଥଳୀ ଥିବାବେଳେ ପିମ୍ପୁଡ଼ିର ଦୁଇଟି ପାକସ୍ଥଳୀ ରହିଛି ।  
ଗୋଟିଏ ପାକସ୍ଥଳୀରେ ନିଜ ପାଇଁ ସେ ଖାଦ୍ୟ ରଖୁଥିବା ବେଳେ ଅନ୍ୟଟିରେ ସାଥୀ ପିମ୍ପୁଡ଼ିମାନଙ୍କ ଖାଦ୍ୟ ସଞ୍ଚତ୍ତ କରି ରଖିଥାଏ ।  
ପ୍ରକୃତି ପ୍ରତିଟି ପ୍ରାଣୀକୁ ତା’ର ସୁରକ୍ଷା ଲାଗି ରକ୍ଷାକବଚ ପ୍ରଦାନ କରିଥାଏ । ସେମିତି ପିମ୍ପୁଡ଼ି ଶରୀରର ଚାରିପାଖରେ ଏକ କଠିନ କବଚ ରହିଛି ଯାହାକୁ କୁହାଯାଏ ‘ଏକ୍ସୋସ୍ଲେଲିଟନ୍’ । ଏକ ଅନୁଧ୍ୟାନରୁ ଜଣାଯାଇଛି କି, ପୃଥିବୀରେ ପ୍ରାୟ ୧୦୦୦ରୁ ଊର୍ଦ୍ଧ୍ୱ ପ୍ରଜାତିର ପିମ୍ପୁଡ଼ି ଅଛନ୍ତି ।  
ଅନ୍ୟ ପଶୁପକ୍ଷୀଙ୍କ ପରି ପିମ୍ପୁଡ଼ି ମଧ୍ୟ ଦଳବଦ୍ଧ ହୋଇ ରହିବାକୁ ପସନ୍ଦ କରନ୍ତି । ଗୋଟିଏ ଦଳରେ ଅତିକମ୍ରେ ଗୋଟିଏ କିମ୍ବା ଅଧିକ ରାଣୀ ପିମ୍ପୁଡ଼ି ଥାଆନ୍ତି । ରାଣୀ ପିମ୍ପୁଡ଼ିଟିର ମୁଖ୍ୟ କାମ ହେଉଛି ଅଣ୍ଡା ଦେବା । ଅନ୍ୟ ପିମ୍ପୁଡ଼ିମାନେ ଅଣ୍ଡା ଦେଇପାରନ୍ତିନି । ତେଣୁ ଖାଦ୍ୟ ସଂଗ୍ରହ ସହ ଜଗାରଖା କାମ ବି କରନ୍ତି । ସାଧାରଣ ଭାବେ ଆମେ ଜାଣୁ ଯେ ପିମ୍ପୁଡ଼ି କାମୁଡ଼ିଦିଏ । କିନ୍ତୁ ସବୁ ପ୍ରଜାତିର ପିମ୍ପୁଡ଼ି କାମୁଡ଼ନ୍ତି ନାହିଁ । ନାଲି ପିମ୍ପୁଡ଼ିର ନାହୁଡ଼ ଥାଏ, ତେଣୁ ସେ କାମୁଡ଼ିଦିଏ । କିନ୍ତୁ କଳା ଓ କାଠୁଆ ପିମ୍ପୁଡ଼ିର ନାହୁଡ଼ ନ ଥାଏ । ସେମାନେ ଆତ୍ମରକ୍ଷା କିମ୍ବା ଆକ୍ରମଣ ପାଇଁ ‘ଫର୍ମିକ୍ ଏସିଡ଼’ ଫିଙ୍ଗି ଥାଆନ୍ତି ବା ‘ସ୍ପ୍ରେ’ କରି ଥାଆନ୍ତି ।  
ଦକ୍ଷିଣ ଆମେରିକାରେ ଦେଖିବାକୁ ମିଳନ୍ତି ଏକ ଭିନ୍ନ ପ୍ରଜାତିର ପିମ୍ପୁଡ଼ି, ଯାହାକୁ କୁହାଯାଏ ‘ଆର୍ମି ଆଣ୍ଟ’ । ସେମାନେ ଏକତ୍ର ସବୁଠୁ ଅଧିକ ସଂଖ୍ୟାରେ ବସବାସ କରୁଥିବା ପିମ୍ପୁଡ଼ି । କାରଣ ଗୋଟିଏ ସ୍ଥାନରେ ପ୍ରାୟ ୭,୦୦,୦୦୦ ପିମ୍ପୁଡ଼ି ରହିଥାଆନ୍ତି । ଆପଣ ନ ଜାଣିଥିଲେ ଆଜିଠାରୁ ଜାଣିରଖନ୍ତୁ ଯେ ପ୍ରକୃତରେ ପିମ୍ପୁଡ଼ିର ରହିଛି ଦୁଇଟି ପାକସ୍ଥଳୀ।